Apstiprināts

ar Rīgas domes Izglītības, kultūras un sporta departamenta rīkojumu “Par 2022. gada konkursa “Līdzfinansējums privātpersonu organizētajiem Rīgas kultūras pasākumu kalendāra pasākumiem” vadlīniju apstiprināšanu”

**Konkursa “Līdzfinansējums privātpersonu organizētajiem Rīgas kultūras pasākumu kalendāra pasākumiem”**

**2022. gada vadlīnijas**

(Rīgas domes Izglītības, kultūras un sporta departamenta 06.04.2022. nolikums Nr.DIKS-22-26-nos)

|  |  |  |  |  |
| --- | --- | --- | --- | --- |
| **Nr.**  **p. k.** | **Konkursa tematiskās sadaļas** | **Pieteikumu iesniegšanas termiņi un pasākumu programmu apraksts** | **Līdzfinansē-juma grupa** (saskaņā ar Nolikuma 14. punktu) | **\*Plānotais finansē-juma apjoms (*euro*)** |
|  | **Pieteikumu iesniegšana**  **Konkursa 1.  tematiskajā sadaļā**  **līdz 2022. gada 18. maija plkst. 12.00** | | | |
| 1. | 2022. gada Rīgas vasaras kultūras programmas pasākumi (no 1. jūlija līdz 31. augustam | Daudzveidīgi un plašai mērķauditorijai, t.sk. ģimeņu un bērnu, jauniešu auditorijai paredzēti kultūras pasākumi publiskajā ārtelpā pilsētas centrālajā daļā un apkaimēs saskaņā ar pasākumu programmu aprakstu (**Vadlīniju 1. pielikums).** | **“D” grupa** | **275 000** |

[..]

Piedāvātie pasākumi var tikt īstenoti pilnā vai daļējā apjomā kā atsevišķi pasākumi, kā arī var tikt integrēti citos attiecīgo programmu pasākumos.

1.pielikums

Rīgas domes Izglītības, kultūras un sporta departamenta konkursa “Līdzfinansējums privātpersonu organizētajiem Rīgas kultūras pasākumu kalendāra pasākumiem” 2022. gada vadlīnijām

Konkursa “Līdzfinansējums privātpersonu organizētajiem Rīgas kultūras pasākumu kalendāra pasākumiem” 2022. gada tematiskās sadaļas

**“2022. gada Rīgas vasaras kultūras programma”**

**Pasākuma programma/ apraksts**

Pasākumu norises laiks **no** **2022 gada 1. jūlija līdz 2021.gada 31. augustam**

2022. gada Rīgas vasaras kultūras programma (turpmāk – Programma) iecerēta kā daudzpusīga kultūras programma divu mēnešu garumā no 1. jūlija līdz 31. augustam, kuras pamatā ir divas vērtības – drosme un kopā būšanas prieks. Programmas mērķis ir aktualizēt un veicināt pilsonisko aktīvismu, iedzīvotāju līdzdalību un saliedētību un uzsvērt to nozīmi modernas un demokrātiskas pilsētas veidošanā un kultūras iespējas šo vērtību veicināšanā un mērķu sasniegšanā.

Vasaras kultūras programmas uzdevumi ir radīt apstākļus un notikumus, kuros iedzīvotāji satiekas un piedalās kultūras dzīvē – kā tās patērētāji un aktīvi dalībnieki, un kuros tiek rosināta diskusija par to, kas ir drosme, kā arī drosmes dažādajām izpausmes iespējām ikdienā un krīzes situācijās. Tāpat Programma tiecas īstenot pasākumu kopumu, kas rada saliedētības sajūtu un aktualizē empātiju, iedziļināšanos un atbalstu kā vienotas, demokrātiskas un atvērtas sabiedrības priekšnosacījumus. Programma un tās pasākumi tiecas radīt vietas, apstākļus un mirkļus, kuros iedzīvotāji vienoti ar savu ģimeni, draugiem un kopienām rod sevī drosmi un novērtē kopā būšanas spēku un nepieciešamību un tās sniegto prieku.

Lai sasniegtu šos mērķus un īstenotu uzdevumus, Programma tiek organizēta divās daļās:

1. Programmas pamata pasākumi – 11 daļas;
2. Konkursa “Līdzfinansējums privātpersonu organizētajiem Rīgas kultūras pasākumu kalendāra pasākumiem” (turpmāk – Konkurss) atbalstīti pasākumi.

Programmas pamata pasākumu kopumu, kas tiek organizēts īstenojot iepirkuma procedūru, veido seši apkaimju svētki, četras pasākumu programmas pilsētas zaļajās zonās ar noslēdzošo pasākumu, kas veltīts Rīgas dzimšanas dienai – “Rīgas drosmes un prieka parādi”.

Programmas pamata pasākumu plānotās norises vietas un laiki:

1. Vecmīlgrāvja apkaimes svētki 9. jūlijā;
2. Vasaras ielas svētki Āgenskalnā 23. jūlijā;
3. Bolderājas apkaimes svētki 30. jūlijā;
4. Maskavas forštates apkaimju svētki 6. augustā;
5. Imantas apkaimes svētki 13. augustā;
6. Purvciema un Pļavnieku apkaimju svētki 23. augustā;
7. Prieka mirkļu parks Vērmanes dārzā no 1. jūlija līdz 28. augustam ar iknedēļas koncertiem ceturtdienu vakaros Vērmanes dārza estrādē;
8. Prieka mirkļu parks Viesturdārzā ar iknedēļas pasākumiem no 1. jūlija līdz 28. augustam;
9. Prieka mirkļu parks Nordeķu parkā ar iknedēļas pasākumiem no 1. jūlija līdz 28. augustam;
10. Prieka mirkļi Ķengaraga promenādē un Mazjumpravas muižas dārzā no 1. jūlija līdz 28. augustam;
11. Rīgas drosmes un prieka parāde 20. augustā ar noslēguma pasākumu Uzvaras parkā starp Raņķa dambi un Bāriņu ielu.

Papildus 2022. gada Programmas pamata pasākumiem Konkursa kārtībā tiek līdzfinansēti pasākumi ar mērķi nodrošināt Programmas daudzveidību un plašāku pārklājumu pilsētas teritorijā vasaras mēnešu laikā. Atbalstītajiem pasākumiem jāatbilst Programmas vērtībām un noteiktajiem mērķiem un uzdevumiem.

Konkursam var iesniegt pieteikumus pasākumu īstenošanai publiski brīvi pieejamās un pasākumu norisei atbilstošās vietās Rīgas pilsētā, izņemot parkus, kuros paredzēta Programmas pamata pasākumi ar vienotu un regulāru notikumu kalendāru.

Konkursa Programmas tematiskajā sadaļā prioritāri tiks atbalstīti mākslinieciski augstvērtīgi kultūras pasākumi, kuri atbilst Programmas vērtībām, mērķiem un uzdevumiem, t.sk. laikmetīgās kultūras projekti, kā arī projekti, kuri spēj turpināties vai tikt attīstīti arī pēc Programmas noslēguma. Konkursam var tikt iesniegti dažādu formātu pasākumu pieteikumi, piemēram, koncerti, izrādes, izstādes, kino seansi, lektoriji, akcijas u.tml., paredzot iespējami plašu mērķauditoriju. Visos pasākumos ir jāparedz ieeja bez maksas.

Ņemot vērā pieejamo finansējuma apjomu, konkursa kārtībā var tikt atbalstīti apmēram 20 pasākumu pieteikumi, t.sk. 80% pasākumi, kuri notiek publiski pieejamās ārtelpās un vismaz 10 pasākumi, kuru norise plānota ārpus Centra apkaimes.

Pretendentam pieteikumā ir jāparedz nepieciešamie pasākumi un plānotie izdevumi pilna apjoma pasākuma realizācijai atbilstoši tā specifikai, t.sk. programmai, norises vietai, plānotajam apmeklētāju skaitam u. tml., kā arī normatīvajos aktos noteiktajām prasībām publisko pasākumu organizēšanai.

Pretendentam, iesniedzot pieteikumu, jāņem vērā, ka viena pasākuma īstenošanai pieprasītā līdzfinansējuma apjomam ir jāatbilst Konkursa vadlīnijās noteiktajai Līdzfinansējuma grupai “D”, kas saskaņā ar Nolikuma 14.4. apakšpunktu paredz Līdzfinansējumu līdz 15 000 *euro* pasākuma īstenošanai publiskajā ārtelpā vai iekštelpās (apmeklētāju skaits līdz 1000).

Papildus pretendentu ievērībai. Visas Programmas komunikācija iekļausies vienotā Rīgas vasaras komunikācijas kampaņā ar vienotu mājaslapu un kampaņu, taču pasākumu organizatoriem ir jāparedz pastāvīgs komunikācijas plāns, lai sasniegtu pēc iespējas plašāku mērķauditorijas loku. Līdzfinansēto pasākumu organizatoriem būs jāizmanto Programmas atpazīstamības zīme – logo, krāsas vai cits elements, lai nodrošinātu Programmas viengabalainību. Komunikācijas materiāli būs jāsaskaņo ar Rīgas domes Izglītības, kultūras un sporta departamenta nozīmēto kontaktpersonu.